એવું નથી કે કેન્દ્રમાં સરકાર આવી તેથી ફટાકડાને બચાવવા માટે આ કારણો અપાય છે. વર્ષ ૨૦૧૧માં તત્કાલીન કૉંગ્રેસ સરકાર વખતે પણ પર્યાવરણ મંત્રાલયનો સૉર્સ એપ્રૉપ્રિએશન સ્ટડી એમ જણાવતો હતો કે ઔદ્યોગિક ઉત્સર્જન અને રસ્તા પરની ધૂળ એ વાયુ પ્રદૂષણના બે મુખ્ય પરિબળો છે. ઔદ્યોગિક પ્રવૃત્તિઓના કારણે ફેફસાની બીમારીઓ થાય છે. મુંબઈ અને કાનપુરમાં ઉદ્યોગો મોટી માત્રામાં પીએમ (પર્ટિક્યુલર મેટર) ઉત્પન્ન કરે છે. આ ઉપરાંત રસોઈ માટે એલપીજીનો વપરાશ પણ પીએમ પ્રદૂષણમાં કારણરૂપ છે. હવે બોલો, રસોઈ ન કરવી કે શું? કાલે સવારે એલપીજી દ્વારા રસોઈ પર પણ પ્રતિબંધ મૂકાશે? વાહનો પણ જબ્બર પ્રદૂષણ કરે છે, તેમાંય ખાસ કરીને ભારે વાહનો.